لوقا 7
7-نجی باب
اَفسَرینگ ایمانی
مَتّیٰ 8:5-13
1عیسی اُزونی دینگلِیَن خالقا بو سُزلِرینگ هِمّهسینی آیدیپ بُلاندان سُنگ، کَفَرناحوم شَهرینه گیتدی. 2بو یِرده بیر اَفسَرینگ عزیز گُروپ حُرماتلایان خیدماتکَری مِریضلَپ، اُلوم یاسّیغیندا یاتیردی. 3اَفسَر عیسی حاقیندا اِشیدِنده، اُز خیدماتکَرینه شِفا بِرمِگینی سُراپ، اُنونگ یانینا بیرنَچه یهودی یاشولیلارینی ایبِردی. 4-5اُلار عیسانینگ یانینا گِلیپ، اُنگا یورِکدِن یالباریپ: «بو آدام سِنینگ کُمِک اِتمِگینگه میناسیپ، سِبَبی اُل بیزینگ خالقیمیزی سُییَر، حتّیٰ بیزه کِنیسه هِم قوروپ بِردی» دییدیلِر. 6شِیلهلیکده، عیسی اُلار بیلِن گیتدی.
اُلار اَفسَرینگ اُیونه یاقینلاشانلاریندا، اَفسَر دُستلاریندان اُنگا شِیله خابار ایبِردی: «آقام، زَحمِتَه قالما، سِبَبی سِنینگ اُیومه گِلمِگینگه مِن میناسیپ دَل. 7شُنونگ اوچین هِم مِن اُزومی سِنینگ یانینگا بارماغا لاییق گُرمِدیم. اِمّا بیرجه سُز آیتسانگ بِس، مِنینگ خیدماتکَریم شِفا تاپار. 8مِن هِم حُکوم آشاغینداقی آدامدیرین، ایختییاریمدا سِربازلاریما بار. اُلارینگ بیرینه ”گیت“ دییسِم گیدیَر، باشغا بیرینه ”گِل“ دییسِم گِلیَر. خیدماتکَریمه-ده ”شونی اِت!“ دییسِم اِدیَر.»
9عیسی بولاری اِشیدیپ، اَفسَره حایران قالدی. اُل ایزینا دوشوپ گِلیَن جِماغاتا طاراف اُورولیپ: «سیزه شونی آیدایین: مِن حتّیٰ اسرائیلدا-دا شِیله اولی ایمانی گُرمِدیم» دییدی. 10سُنگرا ایبِریلِن آداملار ایزینا اُورولیپ بارانلاریندا، خیدماتکَر شِفا تاپاندیغینی گُردیلِر.
عیسی دول آیالینگ اُغلونی دیرِلدیَر
11موندان بیرآز سُنگرا عیسی نائین دییِن شَهره گیتدی. شَگیرتلِری بیلِن اولی جِماغات هِم اُنونگ ایزینا دوشوپ گیتدی. 12عیسی شَهرینگ دِروِزهسینه قُلایلان واقتی بیر دول آیالینگ یِکه اُغلونی جایلاماغا آلیپ باریان میشدیغلار. شَهردِن گِلِن اولی جِماغات هِم بو آیالینگ یانیندادی. 13عیسی بو آیالی گُروپ، اُنگا یورِگی آویدی. اُل آیالا: «آغلاما!» دییدی.
14سُنگرا عیسی باریپ، تابوتا اِلینی دِگیردی، اُنی گُتِریپ باریانلار ساقلاندیلار. عیسی: «اِی، یاش ییگیت، سانگا دیییَرین، تور!» دییدی. 15سُنگرا مِرحوم توروپ، کِپلِمَگه باشلادی. عیسی اُنی اِنهسینه قایتاریپ بِردی. 16هِمّهلِرینه قُرقی باسدی. اُلار: «آرامیزدا اولی بیر نِبی گُروندی! خودای اُز خالقینا ناظار سالدی» دیییپ، خودایی اُودیلِر. 17عیسی باراداقی بو خابار هِمّه یهودیه و داش-تُوِرِکدَکی اِطرافلارا یایرادی.
عیسی بیلِن یحیی تَعمید بِریَنچی
مَتّیٰ 11:2-19
18-19یحیانینگ شَگیرتلِری بو واقالارینگ بارینی اُنگا گورّونگ بِردیلِر. یحیی اُلاردان ایکیسینی یانینا چاغیریپ: «گِلمِلی شُل سِنمی یا-دا بیز باشغا بیرینه قاراشمالیمی؟» دیییپ، عیسادان سُراماق اوچین اُلاری ایبِردی. 20اُلار عیسانینگ یانینا گِلیپ: «یحیی تَعمید بِریَنچی: ”گِلمِلی شُل سِنمی یا-دا بیز باشغا بیرینه قاراشمالیمی؟“ دیییپ، سُراماغا بیزی سِنینگ یانینگا ایبِردی» دییدیلِر.
21شُل واقتلار عیسی کَن مِریضلِری، ناخُشلاری، تِلِکه روح اِیِلَنلِری شِفا بِریپدی، اِنچِمه کُرلِرینگ گُزلِرینی آچیپدی. 22شونلوقدا، عیسی گِلِنلِره: «بارینگ-دا، گُروپ-اِشیدِنلِرینگیزی یحیی خابار بِرینگ: کُرلِر گُریَر، آغساقلار یُرییَر، جُزامیلار پَکلِنیَر، کِرلِر اِشیدیَر، اُلولِر دیرِلیَر، قاریپلارا خوش خابار واغیظ اِدیلیَر. 23مِندِن اِل چِکمِدیک خوشواقتدیر!» دیییپ جُغاپ بِردی.
24یحیانینگ ایبِرِنلِری گیدِندِن سُنگ، عیسی جِماغاتا یحیی بارادا گورّونگ بِرمَگه باشلادی: «بیابانا نَمه گُرمَگه گیتدینگیز؟ یِله ایرغیلییان قامشیمی؟ 25اُندا، سیز نَمه گُرمَگه گیتدینگیز؟ نِفیس لِباسلار گِیِن آدامیمی؟ اِمّا باهالی لِباسلارا گِینیپ، شادی-خُرّاملیقدا یاشایانلار پاتیشاه کُشکلِریندِدیر. 26اُندا، سیز نَمه گُرمَگه گیتدینگیز؟ بیر نِبینیمی؟ هاووا! مِن سیزه شونی آیدیارین، اُل گُرِن کیشینگیز حتّیٰ نِبیدِن هِم اولیدیر. 27- ”اُووندِن یُل تاییارلار یالی، اینه، مِن اُز رِسولیمی ایبِریَرین“ دیییپ یازیلان سُزلِر هِم خاص شُنگا دِگیشلیدیر. 28سیزه شونی آیدیارین، اِنهدِن دُغلانلارینگ آراسیندا یحیی تَعمید بِریَنچیدِن بِییگی یُقدور، اِمّا خودایینگ پاتیشاهلیغیندا اینگ کیچیسی هِم اُندان بِییکدیر. 29هِمّه خالق، حتّیٰ مالییات آلیانچیلار هِم یحیانینگ سُزلِرینی اِشیدیپ، یحیی طارافیندان تَعمید آلماق بیلِن خودایینگ یُلونینگ دُغرودیغینی تاصدیقلادیلار. 30اِمّا فَریسیلِر و دین عُلَمالار یحیی طارافیندان تَعمید آلمادان بُیون تُولاماق بیلِن خودایینگ اُزلِری اوچین نییِتلَن ماقصادیندان یوز اُووردیلِر.»
31عیسی سُزونی دُوام اِتدیردی: «مِن بو نِسلی کیمه مِنگزِدِیین؟ اُلار کیمه مِنگزِیَر؟ 32اُلار بازاردا اُتوریپ، بیری-بیریلِرینه: ”سیزه تویدوک چالدیق، راقص اِتمِدینگیز؛ یاس توتدیق، آغلامادینگیز“ دیییپ قیغیریان چاغالارا مِنگزِیَرلِر. 33اینه، یحیی تَعمید بِریَنچی گِلدی، اُل نه ایییَر نه ایچیَر. سیز بُلسا اُنگا ”جینلی“ دیییَرسینگیز. 34اینسان اُغلی گِلدی، اُل هِم ایییَر، هِم ایچیَر، سیز اُنگا: ”اینه، بو اییِگِنه و آراقخُرا سِرِدینگ! اُل مالییات آلیانچیلار و گونَهکَرلِر بیلِن دُست بُلدی“ دیییَرسینگیز. 35اِمّا دانالیغینگ حاقدیغی اُنونگ اُغلانلارینینگ هِمّهسی طارافیندان تاصدیقلانار.»
گونَهلی آیال عیسایا یاغ چالیار
36بیر گون فَریسیلِردِن بیری عیسانی ناهارا چاغیردی. اُل هِم فَریسینینگ اُیونه باریپ، ساچاق باشیندا اُتوردی. 37شُل شَهرده گونَهکَر بیر آیال باردی. اُل آیال عیسی فَریسینینگ اُیونده ناهارلانیاندیغینی بیلیپ، مِرمِر قاپدا عاطیرلی یاغ گِتیردی. 38آیال عیسانینگ اُوونده دیزینا چُکوپ آغلاپ، گُزیاشلاری بیلِن اُنونگ آیاقلارینی یووماغا باشلادی. سُنگرا آیاقلارینی ساچی بیلِن سوپوریپ اُغشادی و عاطیرلی یاغ چالدی. 39عیسانی چاغیران فَریسی مونی گُروپ: «اِگِر بو آدام نِبی بُلیان بُلسا، اُزونی اِلِّیَن آیالینگ کیمدیگینی، نَهیلیدیگینی بیلِردی. بو آیال گونَهکَر آخیرین» دیییپ، ایچینده کِپلِدی. 40مونونگ اوچین عیسی اُنگا: «شمعون، مِنینگ سانگا آیتمالی زادیم بار» دییدی. اُل هِم: «آیدیبِر، اُستاد» دییدی. 41«بیر آدام ایکی آداما قارض پول بِریپدیر: بیرینه — بَش یوز کوموش سِکّه، بِیلِکیسینه — اِلّی کوموش سِکّه. 42بِرگیسینی بِرمَگه هیچ پولّارینینگ یُقدوغی اوچین، اُل بولارینگ ایکیسینینگ هِم بِرگیسینی گِچیپدیر. مونونگ اوچین اُلارینگ هایسیسی اُنی خاص کَن سُیِر؟» 43شمعون: «مِنینگ فیکریمچه، بِرگیسی کَن گِچیلِن آدام» دیییپ جُغاپ بِردی. عیسی: «دُغری فیکر اِتدینگ» دییدی.
44سُنگرا عیسی آیالا طاراف اُورولیپ، شمعونا شِیله دییدی: «بو آیالی گُریَنگمی؟ مِن سِنینگ اُیونگه گِلدیم، سِن بُلسا آیاقلاریمی یووماغا سو-دا بِرمِدینگ، اِمّا بو آیال آیاقلاریمی گُزیاشی بیلِن یوووپ، ساچی بیلِن سوپوردی. 45سِن مِنی اُغشامادینگ، اِمّا بو آیال مِن اُیه گیرِنیمدِن بَری آیاقلاریمی اُغشاپ اُتیر. 46سِن باشیما یاغ چالمادینگ، اِمّا بو آیال آیاقلاریما خوش ایسلی یاغ چالدی. 47شُنونگ اوچین هِم مِن سانگا آیدیارین: بو آیالینگ کَن گونَهلِری باغیشلاناندیر. چونکی اُنونگ سُیگوسی کَندیر. گونَهلِری آز باغیشلانانلارینگ بُلسا سُیگوسی آزدیر.» 48سُنگرا عیسی اُل آیالا: «سِنینگ گونَهلِرینگ باغیشلاندی» دییدی. 49عیسی بیلِن بیر ساچاقدا اُتورانلار اُز آرالاریندا: «گونَهلِری-ده باغیشلایان بو کیمکَه؟» دیییشمَگه باشلادیلار. 50عیسی بُلسا آیالا: «سِنی ایمانینگ نِجات بِردی، آرقایین گیدیبِر» دییدی.
urd_Arab kas_Arab azb_Arab knc_Arab azb_Arab azb_Arab azb_Arab prs_Arab azb_Arab azb_Arab pes_Arab knc_Arab azb_Arab azb_Arab azb_Arab azb_Arab azb_Arab azb_Arab azb_Arab